Florin Barbu (PSD), ministrul Agriculturii, a luat cuvântul marți la reuniunea Consiliului Agricultură şi Pescuit (AGRIFISH), desfășurată la Bruxelles, și i-a spus lui Janusz Wojciechowski, comisarul european pentru Agricultură, că „dacă nu înțelegem nemulțumirea acestora (ale fermierilor), putem pleca din funcțiile pe care le deținem”.
Ministrul Agriculturii a mai spus că România îşi menţine poziţia conform căreia este obligatoriu ca derogarea de la standardele privind bunele condiţii agricole şi de mediu să fie prelungită.
„Domnule comisar, vă atrag atenţia că au trecut 6 luni de când am solicitat un răspuns al Comisiei. Acest răspuns nu a venit, în pofida unui vot pozitiv exprimat de 15 SM (15 state membre – n. r.). Nemulţumirea fermierilor noştri este reală şi se manifestă deja în stradă, în toată Uniunea Europeană. Dacă nu înţelegem că fermierii noştri au nevoie de sprijin real, nu de piedici suplimentare în obţinerea producţiei, putem să plecăm cu toţii din funcţiile pe care le deţinem. Inclusiv dumneavoastră, domnule comisar! Acesta este mandatul pe care îl am de la fermierii mei şi pe care nu îl pot ignora!”, a declarat ministrul Florin Barbu, la reuniunea Consiliului Agricultură şi Pescuit, potrivit Agerpres.
Luni, Florin Barbu afirmase că la această reuniune va cere demisia comisarului european Janusz Wojciechowski: „Este pentru prima oară în Consiliul de Miniştri când un stat prin reprezentant, adică prin ministrul Agriculturii, pe care îl aveţi în faţă, va cere demisia în Consiliul de Miniştri a comisarului european pe Agricultură. De aici cred că ar trebui să intrăm într-un dialog”.
Marți, premierul Marcel Ciolacu, președintele PSD, a susținut că „nu a cerut nimeni” demisia oficialului european.
„Nu a cerut nimeni. Am vorbit și cu doamna Luminița Odobescu (…). Domnul ministru a spus foarte clar, dacă nu suntem în stare niciunul, ne dăm cu toții demisia, în frunte cu comisarul european. Acum, pentru câteva luni, nu e un capăt de țară să cerem demisia cuiva. Știu că am avut și noi un comisar pe agricultură. Întrebați-l, eu nu îmi aduc aminte de nimic notabil ce s-a întâmplat în acea perioadă, dar poate îl întrebați”, a afirmat Ciolacu, răspunzând la întrebările reporterilor.